Anexa nr. 2

**Recrutarea polițiștilor**

***Secțiunea 1***

***Dispoziții generale cu privire la recrutarea candidaților pentru admiterea în instituțiile de învățământ care pregătesc personal pentru nevoile MAI pe locurile destinate formării inițiale a polițiștilor, în vederea încadrării directe, reîncadrării ca polițist sau prin transfer din cadrul instituțiilor din sistemul de apărare, ordine publică și securitate națională***

**Art. 1.** – (1) Recrutarea pentru admiterea în instituțiile de învățământ care pregătesc personal pentru nevoile MAI are drept scop identificarea și atragerea candidaților care corespund condițiilor legale și criteriilor specifice în vederea formării profesionale inițiale a polițiștilor.

(2) Recrutarea în vederea încadrării directe are drept scop identificarea și atragerea candidaților care îndeplinesc condițiile legale, criteriile specifice și cerințele pentru ocuparea posturilor vacante și care nu fac parte din categoria polițiștilor sau a cadrelor militare din MAI și nici nu au deținut această calitate.

(3) Recrutarea în vederea reîncadrării are drept scop identificarea și atragerea persoanelor prevăzute la art. 9 alin. (21) din Legea nr. 360/2002 privind Statutul polițistului, cu modificările și completările ulterioare, care au studii corespunzătoare cerințelor postului și îndeplinesc condițiile legale, potrivit corpului din care au făcut parte.

(4) Recrutarea în vederea transferului are drept scop identificarea și atragerea personalului din cadrul instituțiilor din sistemul de apărare, ordine publică și securitate națională care îndeplinește condițiile legale și cerințele pentru ocuparea posturilor vacante.

***Secțiunea a 2-a***

***Organizarea și desfășurarea recrutării candidaților pentru admiterea în instituțiile de învățământ care pregătesc personal pentru nevoile MAI pe locurile destinate formării inițiale a polițiștilor***

**Art. 2.** – (1) DGMRU coordonează și monitorizează activitatea de recrutare a candidațilorpentru admiterea în instituțiile de învățământ care pregătesc personal pentru nevoile MAI pe locurile destinate formării inițiale a polițiștilor, denumite în continuare instituții de învățământ.

(2) La începutul fiecărui an calendaristic, DGMRU comunică inspectoratelor generale/similare și celorlalte structuri beneficiare cifrele de școlarizare stabilite pentru fiecare instituție de învățământ.

(3) Modul de organizare și desfășurare a recrutării candidaților pentru instituțiile de învățământ se stabilește prin dispoziție-cadru a directorului general al DGMRU.

(4) Anual, prin dispoziție a directorului general al DGMRU sunt stabilite aspecte procedurale cu privire la recrutarea candidaților pentru instituțiile de învățământ.

**Art. 3.** – Recrutarea candidaților pentru participarea la examenele de admitere în instituțiile de învățământ se realizează de către unitățile/compartimentele de resurse umane cu sarcini de recrutare stabilite prin dispoziția-cadru prevăzută la art. 2 alin. (3).

**Art. 4.** – Compartimentele de resurse umane/persoanele cu sarcini de recrutare desfășoară, în principal, următoarele activități:

a) identifică și aplică metode și tehnici de publicitate în vederea atragerii potențialilor candidați pentru admiterea în instituțiile de învățământ;

b) prezintă persoanelor interesate oferta de formare a instituțiilor de învățământ și/sau traseul carierei absolvenților acestor instituții;

c) orientează candidații spre instituțiile de învățământ care corespund în mai mare măsură aptitudinilor acestora și îi consiliază cu privire la potențialul lor viitor profesional;

d) verifică existența, cu respectarea cerințelor de formă și conținut, a documentelor necesare constituirii dosarului de recrutare;

e) solicită efectuarea verificărilor în evidențele Poliției Române și ale Serviciului Român de Informații cu privire la persoana candidatului;

f) întocmesc dosarele de recrutare pentru candidații care îndeplinesc condițiile legale și criteriile specifice stabilite potrivit prevederilor legale în vigoare și care au depus documentele necesare în perioada destinată activităților de înscriere la examenul de admitere la instituțiile de învățământ care pregătesc personal pentru nevoile MAI;

g) întocmesc tabelele nominale cuprinzând candidații care participă la examenul de admitere la instituțiile de învățământ, pe suport hârtie și pe suport magnetic;

h) transmit dosarele de recrutare și tabelele nominale cuprinzând candidații care participă la examenul de admitere, instituțiilor de învățământ, după caz;

i) completează cu documente specifice dosarele de recrutare ale candidaților declarați „admis”, transmise de instituțiile de învățământ ale MAI;

j) efectuează, în volum complet, activitățile de cunoaștere a candidaților declarați „admis”, materializând rezultatul acestora în Nota de cunoaștere;

k) transmit instituțiilor de învățământ ale MAI dosarele de recrutare completate, precum și fișele de personal ale candidaților declarați „admis” la forma de învățământ cu frecvență și propun, după caz, înmatricularea/exmatricularea în/din instituția de învățământ;

l) restituie candidaților declarați „respins”, la solicitarea acestora, pe bază de semnătură, documentele personale din dosarele de recrutare;

m) comunică în scris candidaților care nu îndeplinesc condițiile legale și criteriile specifice stabilite de actele normative în vigoare, motivul/motivele respingerii cererii de înscriere la concurs, respectiv al/ale îndepărtării/exmatriculării.

**Art. 5.** – (1) În vederea participării la examenul de admitere în instituțiile de învățământ, candidații parcurg următoarele etape premergătoare desfășurării examenului:

a) completează cererea-tip de înscriere la concurs și declarația prin care confirmă luarea la cunoștință despre condițiile legale, criteriile specifice, celelalte condiții de organizare a concursului și măsurile ce vor fi luate în cazul neîndeplinirii acestora și își exprimă acordul pentru efectuarea verificărilor specifice;

b) depun la dosarul de recrutare, cu respectarea condițiilor de organizare și desfășurare a examenului, documentele necesare potrivit prevederilor art. 58 din Anexa nr. 3.

(2) Pentru a fi înmatriculați în anul I de studii, candidații declarați „admis” în instituțiile de învățământ superior ale MAI, cu excepția celor care au absolvit studiile liceale în anul participării la concursul de admitere în instituția de învățământ superior, trebuie să depună la secretariatul instituției de învățământ superior, odată cu cererea de înmatriculare, dovada achitării contravalorii studiilor superioare de lungă durată, studiilor universitare de licență sau echivalente acestora, în situația în care au beneficiat gratuit de școlarizare în cadrul unui astfel de program de studii universitare finanțate de la bugetul de stat, sau, după caz, o declarație din care să rezulte că nu au beneficiat de subvenție de la bugetul de stat pentru un alt program de studii universitare de licență sau echivalent.

(3) Modelele documentelor prevăzute la alin. (1) lit. a) se stabilesc în dispoziția-cadru a directorului general al DGMRU prevăzută la art. 2 alin. (3).

***Secțiunea a 3-a***

***Condiții legale și criterii specifice de recrutare a candidaților pentru admiterea în instituțiile de învățământ pe locurile destinate formării inițiale a polițiștilor***

**Art. 6.** – (1) Condițiile legale de recrutare a candidaților pentru admiterea în instituțiile de învățământ pe locurile destinate formării inițiale a polițiștilor sunt următoarele:

a) să aibă cetățenia română și domiciliul în România;

b) să cunoască limba română, scris și vorbit;

c) să aibă capacitate deplină de exercițiu;

d) să fie apți din punct de vedere medical, fizic și psihologic; aptitudinea/inaptitudinea se constată de structurile de specialitate ale MAI, ca urmare a examinării medicale, evaluării psihologice, potrivit normelor, baremelor și/sau criteriilor aplicabile. În situația în care se constată inaptitudinea pentru oricare dintre situații, procedura de recrutare încetează pentru candidatul respectiv. Examinarea psihologică se susține înaintea verificării îndeplinirii condiției privind aptitudinea medicală.

e) să aibă vârsta de minimum 18 ani împliniți sau să îi împlinească în cursul anului în care participă la concursul de admitere;

f) să fie absolvenți de liceu cu diplomă de bacalaureat; dovada absolvirii se face cu diplomă sau cu adeverință, care îndeplinește condițiile de valabilitate, din care să rezulte faptul că au susținut și promovat examenul de bacalaureat;

g) să aibă un comportament corespunzător principiilor care guvernează profesia de polițist;

h) să nu aibă antecedente penale, cu excepția situației când a intervenit reabilitarea;

i) să nu fie în curs de urmărire penală ori de judecată pentru săvârșirea de infracțiuni;

j) să nu fi fost destituiți dintr-o funcție publică sau să nu le fi încetat contractul individual de muncă pentru motive disciplinare în ultimii 7 ani;

k) să nu fi desfășurat activități de poliție politică, astfel cum sunt definite prin lege;

(2) Criteriile specifice pentru recrutarea candidaților prevăzuți la alin. (1) la examenele de admitere în instituțiile de învățământ, forma de învățământ cu frecvență, sunt următoarele:

a) să aibă înălțimea de minimum 1,70 m bărbații și 1,65 m femeile; candidații pentru instituțiile de formare a ofițerilor și agenților de poliție de frontieră pentru specializarea marină trebuie să aibă înălțimea de minimum 1,60 m;

b) să nu aibă semne particulare evidente sau tatuaje neacoperite de vestimentație, în ținuta de vară;

c) să fi obținut la purtare, în perioada studiilor liceale, media de cel puțin 9,00, cu excepția candidaților care au absolvit instituții de învățământ de nivel liceal în state membre ale Uniunii Europene în care nu se evaluează prin notă/punctaj/calificativ purtarea elevului;

d) să nu fi fost exmatriculați pentru abateri disciplinare dintr-o instituție de învățământ.

(3) Verificarea cerințelor prevăzute la alin. (2) lit. a) și b) se realizează cu ocazia examinării medicale.

(4) Pentru admiterea la instituțiile de învățământ din sistemul de apărare, ordine publică și siguranță națională, altele decât cele din subordinea MAI, pe locurile rezervate MAI, candidații trebuie să îndeplinească în mod suplimentar, după caz, și criteriile specifice de recrutare prevăzute de acestea.

(5) Candidații care au promovat concursul de admitere în instituțiile de învățământ care pregătesc personal pentru nevoile MAI nu trebuie să aibă calitatea de membru al vreunui partid politic sau organizații cu caracter politic.

(6) Agenții de poliție care se înscriu la concursul de admitere pe locurile aprobate la programul de studii universitare de licență „Ordine și siguranță publică” din cadrul Academiei de Poliție „Alexandru Ioan Cuza”, forma de învățământ cu frecvență redusă, potrivit locurilor aprobate pentru MAI și repartizate de conducerea instituției unităților de poliție beneficiare, trebuie să îndeplinească normele, baremele și criteriile de aptitudine medicală, fizică și psihologică prevăzute la alin. (1) lit. d), precum și următoarele criterii specifice de recrutare:

a) au o vechime de minimum 1 an în cadrul structurilor MAI, în calitate de agent de poliție,subofițer sau maistru militar;

b) au obținut calificativul de cel puțin „bine”, la ultima evaluare anuală;

c) nu sunt puși la dispoziție ori nu sunt suspendați din funcție în condițiile art. 2721 alin. (2) și art. 2725 lit. a) și b)din Legea nr. 360/2002, cu modificările și completările ulterioare;

d) nu sunt sub efectul unei sancțiuni disciplinare;

(7) Dacă până la momentul înmatriculării intervine una dintre situațiile situația prevăzută la alin. (6) lit. c) și d), înmatricularea nu se realizează.

***Secțiunea a 4-a***

***Condiții legale și cerințe de ocupare a posturilor prevăzute pentru încadrarea în funcții de polițist prin încadrare directă, reîncadrare ca polițist, transfer din cadrul instituțiilor din sistemul de apărare, ordine publică și securitate națională***

**Art. 7.** – (1) Condițiile legale de recrutare pentru încadrarea în funcții de polițist prin încadrare directă, reîncadrare ca polițist, transfer din cadrul instituțiilor din sistemul de apărare, ordine publică și securitate națională, sunt următoarele:

a) să aibă cetățenia română și domiciliul în România;

b) să cunoască limba română, scris și vorbit;

c) să aibă capacitate deplină de exercițiu;

d) să fie apți din punct de vedere medical, fizic și psihologic; aptitudinea/inaptitudinea se constată de structurile de specialitate ale MAI, ca urmare a examinării medicale, evaluării psihologice, potrivit normelor, baremelor și/sau criteriilor aplicabile. În situația în care se constată inaptitudinea pentru oricare dintre situații, procedura de recrutare încetează pentru candidatul respectiv. Examinarea psihologică se susține înaintea verificării îndeplinirii condiției privind aptitudinea medicală.

e) să aibă vârsta de minimum 18 ani împliniți;

f) să aibă studii corespunzătoare cerințelor postului pentru care candidează;

g) să aibă un comportament corespunzător principiilor care guvernează profesia de polițist;

h) să nu aibă antecedente penale, cu excepția situației când a intervenit reabilitarea;

i) să nu fie în curs de urmărire penală ori de judecată pentru săvârșirea de infracțiuni;

j) să nu fi fost destituiți dintr-o funcție publică sau să nu le fi încetat contractul individual de muncă pentru motive disciplinare în ultimii 7 ani;

k) să nu fi desfășurat activități de poliție politică, astfel cum sunt definite prin lege;

l) îndeplinesc condiţiile de ocupare prevăzute în fișa postului.

(2) Candidații care au fost declarași „admis” la concursurile pentru ocuparea posturilor vacante prevăzute a fi încadrate cu polițiști prin încadrare directă, reîncadrare ca polițist, nu trebuie să aibă, la încadrare, calitatea de membru al vreunui partid politic sau organizații cu caracter politic.

(3) Nu pot fi recrutate în vederea încadrării directe ca polițist, persoanele care se află în următoarele situații:

a) nu îndeplinesc condiția prevăzută la art. 6 alin. (2) lit. a), cu excepția candidaților recrutați în vederea încadrării directe pe posturi didactice, posturi prevăzute cu specialități medicale, precum și sportivii de performanță;

b) nu îndeplinesc condiția prevăzută la art. 6 alin. (2) lit. b);

(4) Nu pot fi recrutate în vederea reîncadrării ca polițist, persoanele care se află în următoarele situații:

a) le-au încetat raporturile de serviciu în condițiile art. 69 alin. (1) lit. a), c), g) - i), k), l) și n) din Legea nr. 360/2002 privind Statutul polițistului, cu modificările și completările ulterioare;

b) nu îndeplinesc condiția prevăzută la art. 6 alin. (2) lit. b);

c) prin încadrare, potrivit nivelului studiilor și/sau vechimii în specialitate dobândesc grade profesionale mai mici decât gradele militare echivalente deținute în rezervă.

(5) Verificarea cerințelor prevăzute la alin. (3) lit. a) și b) și alin. (4) lit. b) se realizează cu ocazia examinării medicale.

**Art. 8** – Prevederile art. 4 se aplică în mod corespunzător si compartimentelor de resurse umane care desfășoară activități de recrutare a personalului în vederea încadrării directe, reîncadrării ca polițist sau a transferului polițiștilor, după caz.